ટોળાંને સખતાઈથી કાબૂમાં લેવાની માનસિકતા આપણે કેળવી જ નથી. કેટલાંક ટોળાંઓને ‘ભાન ભૂલેલાં’ની પદવી અપાય છે, કેટલાંકને ‘આઝાદીના આશકો’નું બિરુદ અપાય છે તો કેટલાંક ટોળાંને ‘ધર્મરક્ષકો’નું માનવંતુ બિરુદ અપાય છે. એમના કૃત્યોને વાજબી ઠેરવવાની કોશિશ કરાય છે. કાયદાના સાણસામાંથી ટોળાંને છોડાવવા જાતભાતના કારસા રચી કઢાય છે. અને ટોળાંમાંના કોઈને સજા ન થાય તે માટે એક આખી મશીનરી કામે લગાડી દેવાય છે અને આ બધું થાય છે, માનવ અધિકારની દુહાઈ હેઠળ. માનવ અધિકારવાદીઓએ વધુ ઉત્સાહમાં માનવ અધિકારોનું ઘોર હનન કરનારાઓને જેટલા બચાવ્યા છે એટલા બીજા કોઈએ બચાવ્યા નથી. ટોળાંશાહી સામે કાયદો વધુ સખ્ત બનવો જોઈએ. સજા વધુ સખ્ત હોવી જોઈએ.